Tchaikovsky romaani iseloomustab tegevuse arenemise mõttes üsna «pedaal põhjas»-stiil, sest toimuda jõuab selle 600 lehekülje jooksul palju: armukolmnurki, vandenõusid, võlukunsti, sõda, piinamisi, spionaaži, kuritegelikke maffiagrupeeringuid, reetmisi ja palju muud nagu korralikule seiklusromaanile kohane. Uimerdamist eriti ei toimu - kirjanik ise on maininud, et enim tüütab teda fantaasiakirjanduses tolkienlik rännak punktist A  punkti B, millest üks teatav legendaarne romaan(itriloogia) ju tegelikult koosnebki.